ረቂቁ የወንጀል ሥነ ሥርዓትና የማስረጃ ሕግ የዜጎችን መብት የሚገፋና ሕገ መንግሥቱን የሚፃረር መሆኑ ተገለጸ
ሚኒስትሮች ምክር ቤት አፅድቆ ለሕዝብ ተወካዮች ምክር ቤት የላከው፣ እየተሻሻለ ያለው የወንጀል ሥነ ሥርዓትና የማስረጃ ረቂቅ ሕግ፣ ሕገ መንግሥቱን የሚፃረርና የዜጎችን መብት የሚጋፋ መሆኑ ተገለጸ፡፡ በሕዝብ ተወካዮች ምክር ቤት ቀርቦ በውይይት ላይ የሚገኘው  ረቂቅ ሕጉ ያልተገደበውን የመንግሥትን ኃይል በሚገድብ መንገድ መውጣት እንዳለበትም የሕግ ባለሙያዎች አሳስበዋል፡፡ የኢትዮጵያ የሕግ ባለሙያዎች ማኅበር ቅዳሜ ታኅሳስ 17 ቀን 2013 ዓ.ም. በረቂቅ ሕጉ ላይ የምክክር መድረክ አካሂዷል፡፡ በውይይቱ  የተገኙት የሕግ ባለሙያዎች፣  ረቂቅ አዋጁ ቅድመ ምርመራን የሚፈቅድ በመሆኑ፣ ከሕገ መንግሥቱ ጋር የሚፃረርና የዜጎችን መብት የሚጋፋ በመሆኑ፣ ትኩረት ሊሰጠውና ሊስተካከል እንደሚገባ መክረዋል፡፡በአንድ  ጥፋት ላይ በፍርድ ቤት ክስ ከመጀመሩ በፊት ማስረጃዎችን ለማሰባሰብ የሚደረግ ቅድመ ምርመራ፣ በተሻሻለው ረቂቅ እንደተካተተና ይህ ደግሞ በብዙ መልኩ የተከሳሽን መብት የሚጥስ መሆኑን የተናገሩት የሕግ ባለሙያ አቶ ያለለት ተሾመ ናቸው።አቶ ያለለት አክለውም ከዚህ በፊት በነበሩ አሠራሮች ተጠርጣሪ ቃሉን ሲሰጥ ለተደጋጋሚና ለተራዘመ ጊዜ እንዲያወጣ ሲደረግ መቆየቱን፣  በተለይም ማዕከላዊ እየተባለ በሚጠራው ቦታ ሲደረግ የነበረውን የሌት ተቀን ወከባና ሥቃይ  የበዛበት ምርመራ እንዲቆም ገደብ ተጥሎበት የነበረ ቢሆንም፣ በተሻሻለው ረቂቅ ሕግ ላይ ግን ገደቡ እንዲነሳ  መደረጉንና ይህ ደግሞ አግባብነት እንደሌለው ተናግረዋል።ባለፉት ጊዜያት የወንጀል ሕጉን መንግሥት ሕዝብን ማስፈራሪያና የድምፅ ማፈኛ አድርጎት እንደነበር ገልጸው፣ እየተሻሻለ ያለው ሕግ ባልተገባ መንገድ እየተሠራበት  የነበረውን የወንጀል ሥነ ሥርዓትና የማስረጃ ሕግ በማስተካከል፣ የመንግሥትን ያልተገደበ ኃይል መገደብ ይገባዋል ብለዋል።በሌላ በኩል በፌደራልና በክልል መንግሥታት፣ በክልልና በወረዳ ፍርድ ቤቶች  መካከል የዳኝነት ግጭት የሚፈጥሩና  ተመሳሳይ ሥልጣን ለክልልና ለወረዳ ፍርድ ቤቶች የሚሰጡ አሠራሮች እንደተካተቱበት ተገልጿል።ከዚህ በተጨማሪ እተሻሻለ ያለው ረቂቅ ሕግ ለዓቃቤ ሕግና ለፖሊስ ተቋማት የሰጠው ከፍ ያለ የምርመራና የክስ ሥልጣን፣ በተለይም ልዩ የምርመራ ዘዴ እንዲጠቀሙ ለሚፈቅደው አሠራርር  የተጠያቂነትን ሥርዓት መዘርጋት አለበት ያሉት የኢትዮጵያ የሕግ ባለሙያዎች ማኅበር ሥራ አስፈጻሚ አባል አቶ ቴዎድሮስ ጌታቸው ናቸው።ፖሊስና ዓቃቤ ሕግ የስልክ ልውውጥ እንዲጠልፉ፣ በድብቅ የድምፅ መቅረጫ እንዲያስቀምጡ ወይም እንዲተክሉና በፈለጉት ሰዓት እንዲወስዱ፣ በድብቅና ተመሳስለው እንዲገቡ፣ የውሸት ግንኙነት አድርገው ከተጠረጠረ ሰው ጋር ሥራቸውን እንዲሠሩ ዓይነት ሥርዓቶች መፍቀዳቸው ጋር ተያይዞ፣ ጠንካራ ክትትል ሥርዓት ሊዘረጋላቸው ይገባል ብለዋል፡፡በሌላ በኩል እየተሻሻለ ያለው ረቂቅ ሕግ የሕዝብን መብት የሚያከብሩ ተቋማትን ለመገንባት በሚያስችል መልኩ መሆን አለበት ያሉት የሕግ ባለሙያ አቶ ቸርነት ሆርዶፋ ናቸው።በመሆኑም ይህ ሕግ ዓይነተኛ ሚና የሚጫወት ሕግ በመሆኑ፣ መብትም የሚከበርበት ተጠያቂነትም የሚረጋገጥበትና ከዚህ በፊት የነበሩ የፍትሕ ተቋማትን በሚቀይር መልኩ መውጣት ይኖርበታል ብለዋል።በዚሁ ለ60 ዓመታት ያህል እያገለገለ  ባለው  የወንጀል ሥነ ሥርዓትና  የማስረጃ  ሕግ  በአዲስ  መልክ  ተሻሽሎ  ለፓርላማ በተላከው ሕግ ዙሪያ ከፍርድ ቤቶች የበላይ ኃላፊዎችና ባለሙያዎች  ጋር ከሳምንት በፊት በነበረ ውይይት የተሻሻለው  ረቂቅ ሕግ የክስ  ማቋረጥና   ክስ  ማንሳት  ሥልጣንን  ሙሉ ለሙሉ  ለጠቅላይ  ዓቃቤ  ሕግ መሰጠቱ ጥያቄ ማስነሳቱን መዘገባችን ይታወሳል።በዚህም  በውይይቱ ተሳታፊ ከነበሩት መካከል የፌዴራል የመጀመርያ  ፍርድ  ቤት  ፕሬዚዳንት  አቶ  ፉአድ  ኪያር፣  ጠቅላይ  ዓቃቤ  ሕግ  የሚያቋርጣቸውም  ሆነ  የሚያነሳቸው  ክሶች  ምን  ዓይነት  እንደሆኑ፣  እንዴትና  ለምን  እንደተቋረጡ   በፍርድ ቤቶችም  ሆነ በሌላ  ገለልተኛ አካል መረጋገጥ እንዳለበት   ጠይቀው ነበር።